Chaura pacha wararcuptinna mandaj cüracuna,
Israel mayur runacuna,
lay yachachejcuna,
waquin autoridäcunapis parlacunanpaj shuntacaran.
Parlacarcärerga Jesusta liyarcur Pilatuman apachiran.
Chayachiptin Pilatoga Jesusta tapur niran:
«¿Gamga rasunpachu Judea runacunapa raynin canqui?»
Niptin Jesús niran:
«Gam nishayquinömi rasunpa caycä.»
Mandaj cüracuna Jesuspa contran tucuyta niptin
Pilatoga Jesusta yapay tapuran:
«¿Manachu imatapis rimacunqui?
¡Masqui wiyay!
Tucuytami contrayqui niycan.»
Chaypis Jesusga upällalla cacuran.
Imatapis mana rimacuranchu.
Chaura Pilatoga fiyupa yarpachacushpan ima ruraytapis mana camäpacuranchu.
Pascua fistachöga runacuna ruwacuptin cada watallami Pilato juc prësuta cacharej.
Roma mandajpa contran jatarir wañuchicushanpitami wañuchicoj-masincunawan Barrabás carsilcho prësu caycaran.
Aypalla runacuna Pilatuman aywar niran imaypis custumrin cashanno juc prësuta cacharinanpaj.
Chaura Pilato tapuran:
«¿Judea runacunapa raynintachu cacharishaj?»
Chaynöga niran Jesusta chiquiyllapita mandaj cüracuna apashanta musyarmi.
Chaura mandaj cüracunaga aypalla runacunata shimita goran «Barrabasta cachariy» ninanpaj.
Chaura runacunata Pilato tapuran:
«¿Imatataj rurashaj ‹Judea runacunapa raynin› nishayquitaga?»
Chaura sinchipa niran:
«¡Crusificachiy!»
Niptinmi Pilato tapuran «¿Imapitataj?
¿Imachötaj juchata rurasha?»
Chaypis runacunaga sinchipa niran:
«¡Crusificachiy!»
Chaura paycunawan alli cayta munar Pilatoga Barrabasta cachaycuran.
Jesustana fiyupa astircachir suldärucunaman entregaran crusificananpaj.
Chaypita suldärucunaga Jesusta aparan Pilatupa palasyunpa sawanninman.
Chaymanna achca suldärucuna shuntacaran.
Chaychöga Jesusta jacuparan murädu jacuta.
Nircur cashapita awasha corönata umanman jatiparan.
Asipashpan niran:
«¡Cawachun Israelcunapa raynenga!»
Nircur shogushwan umacho wiruran.
Togaparan.
Nircur asipänan-cashalla gongurpacur aduraj-tucuran.
Chayno tucuyta rurarcurna jatipashan murädu jacuta lojtiparan.
Quiquinpa röpantana jatiparan.
Nircur crusificananpäna aparan.
Chay öra Cirene marca runa Simón chacrapita chayaycaran.
(Payga Alejandrupa Rufopa taytan caran.)
Payta ricar apachiran Jesús apaycashan crusta.
Chaypita Gólgota jutiyoj puytush lömaman chayachiran.
(«Gólgota» ninan caran «Calabëra» ninanmi.)
Chaychömi mïrra nishan ashgaj jachawan bïnuta talluchiran Jesusta upuchinanpaj.
Chayno upuchiyta munaptinpis Jesusga manami upuranchu.
Chaypitanaga crusificaran.
Nircur surtita jitaran röpancunata maygan apacunanpäpis.
Crusificashan öraga caran chajcha intipaj pishircojmi.
Imapita chayno rurashanta runacuna musyananpämi tablaman isquirbircur crusman labityar churaparan.
Chay tablachöga isquirbiraycaran:
«Cayga Israelcunapa rayninmi» nir.
Jesustawan iwal crusificaran ishcay suwacunatapis,
jucninta derëchu caj-lädunman,
jucnintana ichoj cajman. [
Chaynöpami Tayta Diospa palabrancho isquirbiraycashan cumlicaran.
Chay isquirbiraycashanga caynömi niycan:
«Juchasapa runacunatanömi ricasha» nir.]
Chaypa päsajcunapis umanta awishpanraj Jesusta ashllir niran:
«¡Mana bälej,
gamga Templuta juchurachir quimsa junajllatami yapay cashannöman jatarachinqui.
Chayno caycarga mä quiquiqui salbacuy.
Cruspita urämuy!»
Chaynöllami mandaj cüracuna,
lay yachachejcunapis Jesusta asipar quiquin-pura parlaran:
«Juccunataga salbaranchaj.
Quiquinmi ichanga salbacuyta mana puydinchu.
Israelpa raynin,
Cristo carga mä ricaycaptinchi cruspita urämuchun.
Chauraga rasunpa riguishunmi.»
Crusificaraycajcunapis chaynölla ashlliran.
Chaypitaga las-dösi caycaptin pacha chacacäcuran.
Chaynölla chacaräcuran tardi mallway inticama.
Jatun mallway caycaptinna Jesusga llapan callpanwan niran:
«Eloi,
Eloi,
¿lama sabactani?»
nir.
Chay ninanga caran «Diosnillä,
Diosnillä,
¿imanirtaj cachaycamashcanqui?»
ninanmi.
Chayno nishanta wiyar waquenga niran:
«Masqui wiyay.
Profëta Eliastami gayacuycan.»
Jucga apurä aywarcur esponjata pochgoj bïnuman ushmarcachir shogushpa puntanman watasha.
Chaytana Jesuspa shiminman aypächiran shogunanpaj.
Nircur niran:
«Mä,
Elías shamongachush cruspita jorgunanpaj.»
Chaypita Jesusga callpaycur gaparar wañucäcuran.
Chay örami Templu ruricho chaparaj racta tëlapis janapita uraypa rachicäcuran.
Jesuspa ñaupancho caycaj capitanpis Jesús wañushanta ricar niran «¡Cay runaga rasunpami Diospa Wamran casha!»
nir.
Mas carullapitami achcaj warmicuna ricaparcaycaran.
Paycunawan caycaran Magdalena marcapita caj María,
shullca caj Santiagupawan Josëpa maman María,
Salomé.
Chay warmicunaga Jesús Galileapa puriptin purëshir yanapaj.
Chaynöpis chaychöga caycaran Jesuswan iwal Jerusalenman aywaj mas achcaj warmicuna.
Jesusga wañuran säbadu jamay junajpa wispiranna.
Pacha chacänanpäna caycaran.
Chay öra Arimatea marca runa Josëga mana manchacuypa Pilatuman aywaran «Jesuspa cuerpunta pampachicushaj» ninanpaj.
(Josëga caran Israelcunapa mayur autoridäninmi.
Paypis shuyaraycaran Tayta Diospa maquincho llapan cananpaj cajtami.)
Chayno pampachicunanpaj ruwacuptin Pilatoga yarpachacuran «¿Wañushanachuraj?»
nir.
Chaymi Jesusta täpaj capitanta gayachiran wañushanta musyananpaj.
«Wañushanami» niptin Pilatoga Josëta auniran Jesusta pampachicunanpaj.
Chaura Josëga lïnu tëlata rantiran.
Nircur Jesuspa cuerpunta cruspita urarcachir pituran.
Runata pampananpaj gagata uchcushanman churaycuran.
Chay uchcu puncutana jatuncaray rumiwan chaparcuran.
Magdalena marcapita caj Mariawan Josëpa maman Mariaga ricapaycaran mayman Jesuspa cuerpunta churashantapis.
Säbadu jamay junaj päsariptin Magdalenapita caj María,
Santiagupa maman María,
y Salomëpis alli asyaj jampita rantiran Jesuspa cuerpunman wiñananpaj.
Semäna gallarej domingu tuta inti yagarcamuptillan aywaran Jesusta churashan cajman.
Parlaraycar aywar ninacuran:
«¿Piraj witichipämäshun chaparaycaj rumitaga?»
Chayaptin rumiga witichishana caycaran.
Chay rumiga caran jatuncaraymi.
Jesusta churashanman watgaycur ricaran juc mösu derëchu caj-läducho yuraj röpasha jamaraycajta.
Chayta ricärir paycunaga manchacäcuran.
Mösuna niran:
«Ama manchariychu.
Musyaycämi crusificashan Jesusta ashej shamushayquita.
Cawarishanami.
Manami caychönachu.
Ricay mayman churashantapis.
Cananga cutiy.
Disïpuluncunata y Pedrutapis willay.
Jesusga ñaupayquitami Galileaman aywaycan.
Chaychönami quiquin nishushayquino tincunquipaj.»